**ACTA DEL PLE ORDINARI DE L’AJUNTAMENT DE CÀNOVES i SAMALÚS. PLE NÚM. 2/2017**

Mª CARMEN BARRIO JULIO (NIU)

DAVID GARCIA FERNANDEZ (NIU)

ESTER VILLANUEVA MARSAL (NIU)

JOAN CARLES CUSELL I GALÍCIA (ERC)

CRISTINA SERRA I PAGÈS (ERC)

JOSÉ LUIS LÓPEZ CARRASCO (PSC)

Mª LOURDES AGUILERA BEDMAR (PSC)

Mª PILAR LOSADA LÓPEZ (PSC)

NURIA SANCHEZ LIRIA (PSC)

ANTONIO RUIZ VENTURA (PSC)

SECRETARI: Francesc d'A. Serras i Ortuño

A Cànoves i Samalús a les vint hores del dia 30 de març de 2017, a l’efecte de procedir a celebrar sessió plenària de caràcter ordinari, sota la Presidència de l’Alcalde Sr. Josep Cuch i Codina, es reuneixen els Srs. i Sres. Regidors i Regidores al marge enumerats, assistits pel Secretari que dóna fe de l’acte.

Abans de començar la sessió el Sr. Alcalde agraeix el serveis prestats pel Sr. Josep Parera en tots els seus anys a l’Ajuntament i afegeix que ha estat voluntat de tots fer-li un petit dinar homenatge però que ha estat declinat l’oferiment.

**1.- PROPOSTA D’APROVACIO DE L’ESBORANY DE L’ACTA ANTERIOR.**

Per part del Sr. Alcalde es posa a votació l’esborrany de l’acta de la sessió anterior que ha estat repartit conjuntament amb al convocatòria.

El regidor Sr. López del PSC, manifesta que, en el punt on es va tractar el pressupost ell va manifestar que no sempre cal parlar amb ell i que pot delegar entre els seus 5 regidors.

L’acta es aprovada, per unanimitat, amb la modificació esmentada.

**2.- DONAR COMPTE DELS DECRETS DICTATS FINS LA DATA.**

Per part del Sr. Secretari es dona lectura al Decrets dictats fins la data. El Ple en queda assabentat.

**3.- Proposta d’adhesió al pacte nacional pel referèndum.**

## Per part del Sr. Secretari es dona lectura a la proposta:

“El dia 26 de juny de 2013, es va constituir el Pacte Nacional pel Dret a Decidir. El passat mes de desembre de 2016 aquesta plataforma va acordar transformar-se en el Pacte Nacional pel Referèndum. Es va crear una comissió executiva formada per Joan Ignasi Elena, Maite Arqué, Jaume Bosch, Francesc de Dalmases, Carme-Laura Gil, Itziar González, Francesc Pané i Carme Porta.

El dia 23 de gener de 2017, els membres del comitè executiu van presentar el manifest, els objectius, el full de ruta i el programa de treball del Pacte. El manifest expressa el següent:

**Manifest Pacte Nacional pel Referèndum.**

La consciència nacional i la voluntat d’autogovern del poble de Catalunya té indubtables arrels històriques, antigues i profundes, i s’ha manifestat reiteradament al llarg del temps. Avui, Catalunya està integrada en l’Estat espanyol, el qual, per innegables raons d’història, lingüístiques i culturals, és plurinacional, a desgrat que les seves estructures polítiques no el reconeguin així.

El desig de Catalunya de decidir el seu futur polític, cada cop s’ha fet més evident davant del món. Fins al punt de convertir-se en una aspiració sostinguda, que avui recull la voluntat d’una gran majoria de la seva població.

Entre els drets essencials i inalienables de les societats democràtiques, es reconeix el de decidir el seu futur polític. I és aquest dret el que sustenta la demanda d’una majoria de ciutadanes i ciutadans de Catalunya, que volen materialitzar-lo mitjançant un referèndum.

Posem de manifest que la voluntat d’expressió de les catalanes i dels catalans mitjançant un referèndum és majoritària i transversal; i congruent amb la determinació cívica, pacífica i democràtica que han expressat les multitudinàries mobilitzacions de la societat organitzada a favor del seu dret a decidir.

Afirmem que l’actual marc jurídic espanyol, tal com han defensat experts en dret constitucional, permet la realització d’un referèndum a Catalunya acordat amb l’Estat.

Si aquesta possibilitat no s’ha obert fins ara ha estat per manca de voluntat política dels Governs d’Espanya. El dret, atès que és susceptible d’interpretacions diverses, ha de ser entès com un instrument per trobar solucions democràtiques als problemes polítics i no per crear-ne de nous o per agreujar els existents. Les persones, entitats, organitzacions i institucions que signem aquest MANIFEST entenem el referèndum com una eina privilegiada d’aprofundiment democràtic, que permet el debat polític plural, la recerca de consensos i l’adopció final d’acords eficaços.

Per tot això :

Instem els Governs de Catalunya i de l’Estat espanyol a superar les dificultats polítiques i els apriorismes, i a assolir finalment l’acord que estableixi les condicions i les garanties justes i necessàries per a la celebració d’un Referèndum reconegut per la comunitat internacional, el resultat del qual haurà de ser políticament vinculant i efectiu.

Reconeixem el Parlament de Catalunya com la institució democràtica on es manifesta la voluntat popular del país. Per això donem suport a aquelles iniciatives i acords que hi sorgeixin per a l’articulació d’aquest Referèndum.

Manifestem la convicció que el referèndum és una eina inclusiva, que permetrà la lliure expressió dels diversos posicionaments que els ciutadans i ciutadanes de Catalunya han expressat respecte a la relació política de Catalunya amb l’Estat espanyol.

Afirmem que la cultura democràtica reclama solucions polítiques als problemes polítics. I ho fem apel·lant al mecanisme fonamental de què disposen les societats modernes: el coneixement i la validació de la voluntat majoritària del poble que s’expressa amb el vot.

Aquest referèndum ha de propiciar que tothom se senti cridat a participar-hi. Per això és necessari un debat escrupolosament democràtic, plural i en igualtat de condicions entre les legítimes opcions que avui es manifesten a Catalunya.

En aquest moment, atesa la transformació viscuda pel Pacte, i amb la voluntat de manifestar l’adhesió a la celebració d’un referèndum on el poble de Catalunya decideixi llur futur, aquest Ajuntament vol ratificar el seu compromís amb la ciutadania de Catalunya i als valors expressats en el manifest del Pacte Nacional pel Referèndum

Per tot això, ES PROPOSA al Ple Municipal els següents

**ACORDS**

**1. Manifestar** l’adhesió al PACTE NACIONAL PEL REFERÈNDUM.

**2. Subscriure** el contingut del Manifest PACTE NACIONAL PEL REFERÈNDUM.

**3. Promoure** al municipi que entitats, associacions i agents econòmics es sumin al Pacte Nacional per Referèndum i subscriguin el seu Manifest.

**4. Enviar** aquesta moció aprovada a la Generalitat de Catalunya, al Parlament de Catalunya, al Pacte Nacional pel Referèndum, a l’Associació de Municipis per la Independència (AMI) i a l’Associació Catalana de Municipis (ACM). “

El regidor del PSC Sr. López manifesta que la postura del seu grup es suficientment clara i que, tot i que el seu grup no demana sortir de l’AMI - com estan fent altres municipis- si que vol ser coherent i el seu vot serà en contra.

El Sr. Cusell manifesta que és un tema de voluntat política perquè un 73 per cent dels catalans volen votar.

L’afer es aprovat per majoria absoluta amb els vots a favor dels 4 regidors de NIU i els 2 d’ERC i el vot en contra dels 5 regidors del PSC.

**4.- Proposta conjunta de tots els grups municipals relativa a l’adhesió al Manifest “Casa nostra es casa vostra”**

Per part del Sr. Secretari es dona lectura a la proposta conjunta, en els termes següents:

“L’Associació pel refugi Casa Nostra Casa Vostra és una entitat sense ànim de lucre que té com a missió principal desenvolupar la campanya Casa nostra, casa vostra, que té com a objectiu fer una crida a les institucions catalanes a actuar definitivament davant la situació de l’anomenada “crisi migratòria” que viu el Mediterrani perquè Catalunya sigui terra d’acollida, garantint la inclusió i el desenvolupament social digne de les persones refugiades i emigrants, i treballar per eradicar les causes d’injustícia, violència estructural, guerra i vulneració dels drets humans en origen, que són l’arrel dels moviments forçats de la població.

Per això, es duen a terme diverses accions per animar la ciutadania a organitzar-se,

mobilitzar-se, i fer sentir la seva veu per aconseguir una conscienciació col·lectiva que afavoreixi el canvi d’actitud a les institucions.

Les fonts de finançament de la campanya Casa nostra, casa vostra són les aportacions, la venda de material de campanya i les entrades per al concert del Palau Sant Jordi “Nit de benvinguda de les persones refugiades” de l’11 de febrer de 2017.

Els fons recaptats cobriran en primer lloc les despeses de la campanya. Un cop cobertes, tots els beneficis generats es destinaran íntegrament a projectes d’entitats sense ànim de lucre que treballin en temes de migració i refugi.

“Associació pel refugi Casa Nostra Casa Vostra” obrirà una convocatòria per a projectes

d’entitats sense ànim de lucre que treballen per donar suport a les persones refugiades i/o emigrants.

A aquesta convocatòria s’hi destinaran íntegrament els beneficis de la campanya, un cop descomptades les despeses que la mateixa campanya hagi generat.

Les bases reguladores per a presentar-se a la convocatòria es publicaran a la web de “Casa nostra, casa vostra” el mes d’abril de l’any 2017, una vegada hagi finalitzat la campanya.

Un equip d’experts independent avaluarà els projectes presentats. A partir dels resultats d’aquesta avaluació es procedirà al repartiment de l’import de la convocatòria. Els projectes seleccionats es publicaran a la web de “Casa nostra, casa vostra”.

Casa nostra, casa vostra és una campanya que neix d’un gran grup de persones

independents que treballen en el món de la comunicació i que, el passat 9 de maig, curiosament el dia d’Europa, vam coincidir als camps de refugiats de la frontera de Grècia amb Macedònia fent-hi projectes professionals o de voluntariat.

A la tornada, vam veure clar que havíem de denunciar el que hi havíem vist i que havíem de fer alguna cosa per canviar la situació de les persones refugiades i emigrants. A poc a poc, vam anar sumant complicitats de moltes persones que volien donar resposta a l’anomenada “crisi migratòria” que viu la Mediterrània.

Quan vam notar que el projecte estava creixent, ens vam adonar de seguida que l’havíem de compartir i que l’havíem d’obrir a la participació de la societat civil i les entitats.

Ara, Casa nostra, casa vostra ja no és ningú en concret i és tothom alhora. Som un grup de persones independents i un conjunt d’entitats del país. Som cultura i som societat civil. Som arquitectes, periodistes, obrers, advocats, autònoms, persones a l’atur, intel·lectuals i estudiants. I compartim una profunda preocupació per la situació que viuen milers de persones emigrants i desplaçades per força, dins i fora de la Unió Europea.

Volem acollir persones que fugen de les guerres, de la fam, de la persecució política, per motius d’orientació sexual o per les seves creences. Però també volem acollir aquelles persones que ja són aquí i segueixen tenint dificultats per desenvolupar una vida digna. A totes aquestes persones els volem dir: casa nostra és casa vostra.

**MANIFEST**

Catalunya ha estat sempre terra d’inclusió, però no podem oblidar que en molts moments també hem estat rebuts en altres terres. A Catalunya convivim amb persones de la resta de l’Estat, persones de totes les cultures, de tots els països i de totes les creences.

Més de 290 milions de persones han hagut de desplaçar-se forçosament de casa seva per conflictes armats, vulneracions dels drets humans, canvi climàtic i pobresa. Des de l’any 2000, i per culpa de les polítiques europees de blindatge de les seves fronteres, més de 35.000 persones han perdut la vida intentant creuar el Mar Mediterrani, que s’ha convertit en un immens cementiri. L’any 2016 ha estat un dels més mortífers.

Els estats membres de la Unió Europea, lluny d’oferir una solució a la situació, han restringit encara més el pas de les persones fins a tancar les fronteres i Europa s’ha consolidat com una gran fortalesa.

N’entren amb comptagotes i qui ho aconsegueix ho fa jugant-s’hi la vida i buidant-se les butxaques en favor de les xarxes de tràfic de persones. Un cop arriben als nostres pobles i ciutats, corren el perill dels CIE, l’exclusió i el racisme. Aquestes polítiques de la UE incentiven la mortalitat i esborren del mapa les vies segures i legals. Per molt que s’apliquin mesures per frenar la immigració, les persones continuaran intentant arribar perquè els motius que les empenyen a fugir són molt més forts que els murs que es puguin trobar pel camí.

El 2015, l’Estat espanyol es va comprometre a rebre 17.337 persones refugiades en un termini de dos anys. Malgrat les pèssimes condicions en què es troben aquestes persones, aquest compromís s’està incomplint a hores d’ara. D’aquesta manera, el govern espanyol, conjuntament amb altres estats europeus, vulneren sistemàticament el Dret internacional així com els compromisos adquirits amb la signatura de la Declaració Universal dels Drets Humans o la carta de Drets Fonamentals de la Unió Europea (UE), entre d’altres. L’acord entre UE i Turquia n’és un exemple flagrant.

Les competències en polítiques d’asil són estatals, però creiem que Catalunya i les seves institucions han de donar una resposta més clara i contundent davant el desplaçament forçat de persones més gran des de la II Guerra Mundial. Catalunya té competències en polítiques d’acollida i podria aplicar mesures per millorar-les i enfortir-les des d’ara mateix.

Per tot això, davant la inacció de l’Estat espanyol, fem una CRIDA A LES INSTITUCIONS CATALANES A:

1. Actuar definitivament davant d’aquesta situació tal com reclama la ciutadania perquè Catalunya sigui terra d’acollida.

2. Garantir la inclusió i el desenvolupament social digne de les persones migrades a

Catalunya i comprometre’s a aplicar mesures contra el racisme, la xenofòbia, la LGTBIfòbia I la violència masclista.

3. Defensar el dret a la lliure circulació de les persones, tal com queda recollit a l’article 13 de la Declaració Universal dels Drets Humans.

4. Treballar per eradicar les causes d’injustícia, violència estructural, guerra i vulneració dels drets humans en origen que són l’arrel dels moviments forçats o no desitjats de població. I en aquest sentit, fomentar la cultura de pau. Demanem que s’assumeixin compromisos immediats.

I ANIMEM LA CIUTADANIA a organitzar-se, mobilitzar-se i fer sentir la seva veu per tal

d’aconseguir una conscienciació col·lectiva que afavoreixi el canvi d’actitud de les

institucions en relació amb l’anomenada “crisi migratòria” que actualment viu la

Mediterrània.

\*Aquest darrer punt està literalment extret d’una declaració del Parlament de Catalunya l’any 1995 en el context de la guerra dels Balcans.

Per tots aquests motius, el grups de NIU, PSC i ERC a l’Ajuntament de Cànoves i Samalús, proposa l’adopció dels següents:

**ACORDS**

**PRIMER.-** Donar suport i adherir-se al Manifest “Casa nostra, casa vostra”.

**SEGON.-** Fer arribar el present acord a l’Associació pel refugi Casa nostra, casa vostra.

**TERCER.-** Notificar del present acord als ciutadans del municipi a través de l’espai web i les xarxes socials de l’Ajuntament.”

El Sr. Alcalde manifesta que aquesta proposta es va passar a la resta de grups per tal de fer-la conjunta i que hi varen estar d’acord. Es lamenta de no tenir habitatges per facilitar-les al refugiats però que cal adherir-se. La resta de grups es mostra conforme i l’afer s’aprova per unanimitat.

**5.- Proposta d’aprovació inicial del reglament d’ús i funcionament del centre cívic de Samalús.**

Per part del Sr. Secretari es dona lectura a la proposta:

“Amb la voluntarietat i objectiu de que el Centre Cívic de Samalús, com a únic punt de reunió i trobada pels veïns i veïnes de Samalús, tingui el màxim protagonisme dins el teixit associatiu de Samalús, sense perjudici de la cessió que es pugui fer a la resta de peticionaris, i

Atenent a que la figura de la concessió administrativa, com a fórmula de gestió indirecta d’un servei públic, no seria la més ajustada a dret i comportaria una sèrie d’obligacions als veïns de difícil compliment, i

Atenent al reduït número d’associacions que tenen seu a Samalús, i

Atesa la voluntat de cercar un fórmula de gestió del Centre que doni la màxima flexibilitat, sense perjudici de que estiguin reglats tots els paràmetres del seu funcionament,

Es proposa al Ple de la Corporació, el següent,

**ACORD**

**PRIMER.-** APROVAR inicialment el Reglament d’ús i funcionament del Centre Cívic de Samalús que s’uneix a aquesta proposta.

**SEGON.-** EXPOSAR-LO al públic pel termini d’un mes, amb anunci al tauler de l’Ajuntament, la web municipal i al Butlletí Oficial de la Província.

**TERCER.-** CONSIDERAR-LO aprovat definitivament pel cas de que no es presentés cap al·legació, amb l’únic tràmit que la seva publicació íntegra als mateixos llocs on s’ha fet l’anunci d’aprovació inicial.”

Manifesta el Sr. Alcalde que s’ha parlat amb les entitats i amb el Consell del Poble de Samalús, que va aprovar portar aquest document a aprovació inicial. Explica que el reglament dona un ús preferencial a les associacions de Samalús per l’ús del Centre però que això no treu que, essent un be de domini públic, tothom tingui el dret de fer-lo servir. Afegeix el Sr. Alcalde que s’obre un termini d’un mes d’exposició publica, a partir de la publicació en el BOP i que és voluntat de l’equip de govern fer més reunions amb les associacions i amb la permanent del Consell per acabar d’ajustar el redactat i poder fer totes les modificacions que legalment es puguin fer.

El regidor Sr. López manifesta que l’esperit havia estat sempre que o gestionessin les associacions i que creu és important saber que opinen les associacions de Samalús, manifestant el Sr. Alcalde que es farà la reunió amb elles al començament del termini d’exposició publica perquè hi hagi temps per fer al·legacions.

La Sra. Serra, d’ERC, manifesta que s’han fet reunions i que tothom i va estar d’acord en portar-ho al ple i que si es fan més reunions, doncs millor.

La Sra. Aguilera manifesta que ella també voldria saber l’opinió dels veïns i no només de les associacions.

Després de breu debat, amb alguna intervenció del públic de veïns de Samalús, autoritzada per l’Alcaldia, es posa a votació l’afer, aprovant-se per unanimitat.

**4.- Proposta d’aprovació del Compte General de l’exercici 2015.**

Per part del Sr. Secretari es dona lectura a la proposta:

“Considerant que el Titular de la Intervenció Municipal de fons va procedir a la formació del Compte General d'aquesta Corporació corresponent a l'exercici econòmic 2015, juntament amb tota la seva documentació annexa al mateix.

Considerant finalitzats aquests treballs i obtinguda la documentació corresponent, la Intervenció municipal va procedir a el corresponent informe en relació a l'aprovació del Compte General.

Considerant que amb posterioritat, la Comissió Especial de Comptes de l'Ajuntament va emetre el corresponent informe preceptiu en relació al Compte General d'aquesta corporació relatiu a l'exercici 2015.

Considerant que mitjançant anunci publicat en el Butlletí Oficial de la Província data 10 de gener de 2017 el Compte General –juntament amb l'informe d'aquesta comissió- van ser objecte d'exposició al públic durant el termini de quinze dies, durant els quals, i vuit més, els interessats van poder presentar reclamacions, objeccions o observacions.

Considerant que de conformitat amb el contingut de la certificació lliurada pel Secretari General de la Corporació, durant el termini d'exposició al públic d'aquest Compte, i vuit més, s'han presentat una única al·legació per part del grup municipal d’ERC.

Considerant que la Intervenció Municipal va emetre en data 2 de març de 2017 el corresponent informe a les reclamacions o observacions presentades al Registre General d'Entrada de Documents de la Corporació al Compte General de la Corporació relatiu a l'exercici 2015 i a l'informe emès per la Comissió Especial de Comptes, en relació a aquest compte, sobre la base de tot l'exposat, es proposa al Ple de la Corporació, el següent,

**ACORD**

**PRIMER.-** Aprovar el Compte General de l'Exercici 2015, comprès pel Compte General del propi Ajuntament.

**SEGON.-** Remetre el Compte General aprovat juntament amb tota la documentació que la integra a la fiscalització del Tribunal de Comptes i a la Sindicatura de Comptes*,* tal com s'estableix en l'article 212.3 del Text Refós de la Llei Reguladora de les Hisendes Locals, aprovat pel Reial decret Legislatiu 2/2004, de 5 de març, i, en compliment dels mandats de la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera, i altra normativa concordant, al Ministeri d'Hisenda i Administracions Públiques.”

El Sr. López manifesta que el seu grup votarà a favor. El Sr. Cusell manifesta que en la Comissió el seu grup va fer unes objeccions que varen ser desestimades i que s’abstindran.

L’afer es aprovat per majoria absoluta amb els vots a favor dels quatre regidors de NIU i cinc del PSC i l’abstenció dels dos regidors d’ERC.

**7.- Proposta d’aprovació provisional de la modificació puntual del POUM.**

Per part del Sr. Secretari es dona lectura a la proposta:

“Vist que amb data 7 d’abril de 2016, per l’Acord unànime del Ple, va ser aprovada inicialment la proposta de modificació del Pla d’Ordenació Urbanística Municipal, que va ser sotmesa a informació pública durant el termini d’un mes mitjançant anunci en el Butlletí Oficial de la Província de data 18 d’abril de 2016 i en el diari El 9 Nou de data 4 de maig de 2016, havent-se formulat una única al·legació, i

Vist que amb data 15 d’abril de 2016, i simultàniament a la informació pública, es sol·licità informe a la Gerència de Serveis d’Infraestructures Viàries i Mobilitat, el qual va lliurar informe favorable en data 2 de setembre de 2016, (r.e. 1912/2016), i

Vist que amb data 20 de març de 2016, els Serveis Tècnics van informar sobre les al·legacions i justificacions formulades i els rebuts, amb les conclusions següents:

*“Al·legació del Sr. Andreu Corbera Valls.*

*Considerar l’al·legació presentada pel Sr. Andreu Corbera Valls al punt referent a la afectació de la línia de servitud de la carretera BP-5107, no així de la sol·licitud de la modificació de qualificació, ja que aquest punt es motiu d’un altre expedient.*

*Es proposa estimar l’al·legació de modificació de la línia de servitud de la carretera BP-5107, al seu pas per la urbanització de Cànoves Residencial, al marge esquerra (pk 40+210 al 40+275, exclusivament en l’àmbit de sòl urbà i fixant-la paral·lelament a la carretera BP-5107 a una distancia de 10.00 respecte l’aresta exterior de la calçada, mantenint la línia d’edificació sobre el marge dret (pk 39+915 al 40+300) en 18.00 m, segons proposta gràfica adjunta. Amb aquesta modificació puntual, les parcel·les urbanes existents sobre la banda de la muntanya al recorregut de la BP-5107 al seu pas per Cànoves Residencial podran edificar respectant les distancies mínimes de separació respecte els límits de parcel·la que determina la qualificació urbanística que determina el POUM de Cànoves i Samalús.”*

Vist l’informe de la Secretaria d’aquesta data, i de conformitat amb el que disposen els articles 22.2.c) i 47.2.ll) de la Llei 7/1985, de 2 d’abril, reguladora de les bases del règim local, es proposa al Ple l’adopció del següent

#### ACORD

**PRIMER**. ESTIMAR PARCIALMENT l’al·legació presentada pel Sr. Andreu Corbera Vallès en relació amb l’expedient d’aprovació de la modificació del Pla d’Ordenació Urbanística Municipal, pels motius expressats en l’informe dels serveis tècnics municipals de data 20 de març de 2017, del qual se n’ha de trametre una còpia als interessats juntament amb la notificació d’aquest acord.

**SEGON.** Aprovar provisionalment la proposta de modificació del Pla d’Ordenació Urbanística Municipal amb les modificacions resultant de l’apartat anterior.

**TERCER.** ELEVAR l’expedient diligenciat de modificació del Pla d’Ordenació Urbanística Municipal *a la Comissió Territorial d’Urbanisme* amb la finalitat de que resolgui sobre la seva aprovació definitiva.”

Explica el Sr. Alcalde que hi havia una afectació de 25 metres que impedia la construcció a moltes parcel·les i que l’afectació es proposa diferent segons el tram de carretera, llegint les distancies a cada lloc.

La proposta es aprovada per unanimitat.

**8.- Proposta d’aprovació inicial del reglament d’entitats del municipi.**

Per part del Sr. Secretari es dona lectura a la proposta:

“Atès que un instrument fonamental per al bon funcionament democràtic i participatiu de la vida quotidiana en un municipi és el teixit associatiu, la xarxa d’entitats i associacions ciutadanes que amb treball, implicació i il·lusió porten a terme diferents projectes i activitats d’interès públic i/o social que complementen l’actuació municipal en diversos àmbits, i

Atès que Cànoves i Samalús sempre ha tingut un ampli ventall d’entitats i associacions que sense ànim de lucre han col·laborat a promoure i fomentar la vida sociocultural, educativa, esportiva i recreativa del municipi, fent palès el seu compromís amb aquest, i

Atès que l’article 158.4 del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya (LMRLC), disposa que els municipis han d’establir un registre d’associacions propi en el qual s’han d’inscriure totes les entitats i associacions constituïdes per a la defensa dels interessos generals o sectorials dels veïns, i

Atès que l’aprovació d’aquest Reglament local s’ha de fer d’acord amb el procediment que preveu l’article 178 de la LMRLC, on es regula i organitza l’esmentat Registre, que té com a finalitat dotar l’Ajuntament d’informació fiable sobre el número d’entitats que actuen en l’àmbit del municipi, la seva tipologia, el número de socis i altres dades que li permetin tenir una imatge fidel de la realitat associativa, i

Vist que, d’altra banda, i d’acord amb el que estableixen els articles 232 a 236 del RD 2568/1986, de 28 de novembre, pèl que s’aprova el Reglament d’organització, funcionament i règim jurídic de les entitats locals, la inscripció en el Registre comporta per a les entitats i associacions el reconeixement d’un seguit d’avantatges i drets com ara rebre subvencions, utilitzar les instal·lacions municipals, rebre informació de l’Ajuntament i formar part d’òrgans participatius municipals,

es proposa al Ple de la Corporació, el següent,

**ACORD**

**PRIMER.-** APROVAR inicialment el Reglament Municipal d’Entitats de Cànoves i Samalús, que s’uneix a aquesta proposta.

**SEGON.-** EXPOSAR-LO al públic pel termini d’un mes, amb anunci al tauler de l’Ajuntament, la web municipal i al Butlletí Oficial de la Província.

**TERCER.-** CONSIDERAR-LO aprovat definitivament pel cas de que no es presentés cap al·legació, amb l’únic tràmit que la seva publicació íntegra als mateixos llocs on s’ha fet l’anunci d’aprovació inicial.”

Explica el Sr. Alcalde que cal fer un registre de les entitats, tal i com diu la Llei i que ha de complir uns certs requisits i mantenir les dades actualitzades. Afegeix que s’ajudarà ales associacions i entitats que tinguin problemes per fer la inscripció, aportar dades, etc…

El grup socialista es mostra d’acord. El grup d’ERC afegeix i ratifica que és molt important el tema de les actualitzacions i es mostra d’acord amb l’afer, que, després de la votació, es aprovat per unanimitat.

**REGLAMENT DEL REGISTRE MUNICIPAL D’ENTITATS DE CÀNOVES I SAMALÚS**

**Article 1**. Objectius del Registre.

Un instrument fonamental per al bon funcionament democràtic i participatiu de la vida quotidiana en un municipi és el teixit associatiu, la xarxa d’entitats i associacions ciutadanes que amb treball, implicació i il·lusió porten a terme diferents projectes i activitats d’interès públic i/o social que complementen l’actuació municipal en diversos àmbits. Cànoves i Samalús sempre ha tingut un ampli ventall d’entitats i associacions que sense ànim de lucre han col·laborat a promoure i fomentar la vida sociocultural, educativa, esportiva i recreativa del municipi, fent palès el seu compromís amb aquesta.

És per això que l’Ajuntament de Cànoves i Samalús, conscient del paper de totes aquestes entitats i associacions en la tasca de dinamització de la participació ciutadania al poble, i amb la voluntat de crear condicions favorables per al seu funcionament i l’exercici dels seus drets, ha decidit elaborar un Registre Municipal d’Entitats i Associacions Ciutadanes.

L’article 158.4 del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya (LMRLC), disposa que els municipis han d’establir un registre d’associacions propi en el qual s’han d’inscriure totes les entitats i associacions constituïdes per a la defensa dels interessos generals o sectorials dels veïns.

Amb l’aprovació d’aquest Reglament local d’acord amb el procediment que preveu l’article 178 de la LMRLC, es regula i organitza l’esmentat Registre, que té com a finalitat dotar l’Ajuntament d’informació fiable sobre el número d’entitats que actuen en l’àmbit del municipi, la seva tipologia, el número de socis i altres dades que li permetin tenir una imatge fidel de la realitat associativa.

D’altra banda, i d’acord amb el que estableixen els articles 232 a 236 del RD 2568/1986, de 28 de novembre, pèl que s’aprova el Reglament d’organització, funcionament i règim jurídic de les entitats locals, la inscripció en el Registre comporta per a les entitats i associacions el reconeixement d’un seguit d’avantatges i drets com ara rebre subvencions, utilitzar les instal·lacions municipals, rebre informació de l’Ajuntament i formar part d’òrgans participatius municipals.

**Article 2**. Del Registre

1. El Registre Municipal d’Entitats ciutadanes és responsabilitat de la Secretaria General de la Corporació i es gestionarà amb la col·laboració de les àrees interlocutores amb les entitats.

2. El Registre Municipal d’Entitats ciutadanes estarà compost d’un fitxer que contindrà les dades esmentades a l’article 4 i les corresponents modificacions. Aquestes dades seran de caràcter públic amb les restriccions que en tot moment contingui la normativa vigent en matèria de protecció de dades de caràcter personal.

3. En relació a les dades que figuren al Registre, l’Ajuntament pot:

a) Efectuar una classificació funcional de les entitats i associacions atenent a la seva naturalesa i finalitats principals. Aquesta classificació és pública, i qualsevol entitat/associació pot demanar-ne la rectificació.

b) Donar tractament informatitzat a les dades.

c) Fer ús de les dades generals per fer investigacions, publicacions o estudis referits a la realitat associativa del municipi, d’acord sempre amb la normativa vigent relativa a la protecció de dades de caràcter personal.

d) Cedir les dades sempre que la legislació de caràcter general ho permeti o quan una normativa específica així ho exigeixi.

**Article 3.** Entitats que poden ser inscrites.

Es podran inscriure totes les entitats (*Federacions i Entitats*) o seccions locals d’entitats mare, sense afany de lucre i legalment constituïdes que, domiciliades en el municipi, tinguin per objectiu el foment i la millorar dels interessos del ciutadà.

**Article 4**. Procés d’Inscripció.

La inscripció en el Registre Municipal d’Entitats Ciutadanes es portarà a terme per mitjà d’un imprès normalitzat en el qual hauran d’incloure les dades que s’indiquen a continuació:

- Tipus d’entitat (associació, federació...)

- Àmbit d’actuació i subclassificació dins de l’àmbit, si escau

- NIF

- Domicili social

- Any de creació

- Número d’inscripció al Registre General d’Entitats

- Dades actualitzades de la Junta Directiva

Hauran d’adjuntar-hi còpia compulsada de la següent documentació:

- Acta fundacional

- Estatuts de l’entitat

- NIF

En cas que l’entitat sol·licitant sigui una secció d’una altra entitat, caldrà adjuntar a la sol·licitud la següent documentació:

- Certificat original de l’òrgan directiu o dels responsables de l’entitat a la qual pertany, reconeixent delegació de l’entitat principal a l’entitat de Cànoves i Samalús, amb menció expressa de la seva seu social i de les persones de contacte.

La inscripció al Registre per part de l’Ajuntament, es produirà en el termini de quinze dies des del moment en què es presenti la sol·licitud, ja sigui presencialment o per mitjà de la seu electrònica, llevat que aquest termini s’hagi d’interrompre per la necessitat d’aportar documentació no inclosa inicialment. L’òrgan municipal competent notificarà a l’entitat el seu número d’inscripció.

La denegació de la inscripció haurà de ser sempre motivada i es dictarà previ tràmit d’audiència als interessats, segons disposa l’article 82 de la Llei 39/2015, d’1 d’octubre, del Procediment Administratiu Comú de les Administracions Públiques.

**9.- Proposta relativa a l’adhesió a la Taula pel desenvolupament econòmic i l’ocupació del Vallès Oriental – “El Vallès Oriental Avança” –**

Per part del Sr. Secretari es dona lectura a la proposta:

“Atès que el passat mes d’octubre el Consell Comarcal, CCOO del Vallès Oriental-Maresme i Osona i la Unió Empresarial Cercle d’empresaris i PIMEC van signar el conveni per la creació de la Taula de desenvolupament econòmic i l’ocupació del Vallès Oriental, i

ATESSA la voluntat de donar un nou impuls a la concertació social a la comarca amb un recolzament dels diferents agents socials,

Es proposa al Ple de l’Ajuntament:

**PRIMER.-**ADHERIR-SE a la Taula de desenvolupament econòmic i l’ocupació del Vallès Oriental, amb la signatura del document que s’adjunta a la present proposta.

**SEGON.-** DESGINAR a l’Alcalde, Sr. Josep Cuch i Codina com a representant de l’Ajuntament, o persona en qui delegui.

**TERCER.-** NOTIFICAR aquest acord al Consell Comarcal del Vallès Oriental.”

L’afer es aprovat per unanimitat.

**Proposta d’ERC**

**10.- Moció per la sobirania energètica.**

Per part del Sr. Secretari es dona lectura a la moció en els termes següents:

**“EXPOSICIÓ DE MOTIUS**

Entre els anys 2008 i 2014 l’increment del preu mig de l’electricitat a l’Estat espanyol

ha duplicat l’increment de la mitjana de la resta dels Estats membres de la Unió

Europea. El nou marc regulador del preu de l’electricitat ha provocat, per exemple,

que al gener del 2017 el preu per MWh hagi estat un 117% més elevat que al gener

de 2016.

A més de l’energia consumida, el gruix del rebut de l’electricitat correspon al cost

de les xarxes i altres costos del sistema. Entre aquests altres costos trobem la

cogeneració i residus i l’anualitat del dèficit tarifari. El model actual no prima, doncs,

l’eficiència ni l’estalvi energètic ja que gran part del cost de l’electricitat no es basa

en el consum. Els interessos econòmics de les elèctriques han passat fins ara per

davant de l’interès general amb la connivència de l’Estat, explicant en gran part

l’increment del rebut que paguen les famílies.

La manca de competència real del model energètic espanyol es tradueix en una

política tarifària erràtica que acaba penalitzant els actors més febles de la cadena,

consumidors domèstics i petites empreses. En aquest sentit, segons el document de

treball de la Comissió Europea “Progrés towards completing the Internal Energy

Market” el mercat energètic espanyol és dels pitjors valorats per la ciutadania a

Europa.

Entenem que és necessària una transició de l’actual mercat energètic oligopolístic

cap a un model de competència real amb igualtat de condicions. Això permetria

proporcionar energia de forma sostenible, assequible i fiable a tota la ciutadania

sense afectar la competitivitat de la indústria catalana i protegir la població més

vulnerable. El nou model també reduiria l’excessiva dependència energètica i les

ineficiències econòmiques que genera.

També cal tenir present que una aposta decidida per les energies renovables

permetria un important abaratiment del cost de la producció elèctrica en

comparació a altres mètodes molt més costosos i contaminants. L’actual model

beneficia sempre l’energia més ineficient i contaminant, ja que dóna preeminència

a l’energia més cara. Ara per ara, les limitacions normatives a l’autoconsum

energètic dificulten que els usuaris domèstics puguin obtenir un

cost més baix per l’energia que produeixen ells mateixos. En contraposició a les

polítiques de l’Estat el món local té mecanismes per incentivar les energies

renovables a les llars i les empreses. Cal tenir present que a mode d’incentiu el Text

Refós de la Llei d’Hisendes Locals, aprovat pel RD legislatiu 2/2004, recull la possibilitat que els ajuntaments apliquin bonificacions sobre diverses figures tributàries pel fet de comptar amb sistemes d’autogeneració d’energia. La sobirania energètica a l’àmbit municipal suposa

tenir municipi amb capacitat de decisió sobre l’energia que necessiten,

respectuosos amb l’entorn i sostenibles energèticament.

La ciutadania, i sobretot aquells col·lectius amb major vulnerabilitat, és qui pateix en

major mesura aquesta situació. No només ha de suportar l’augment tarifari, sinó que

a més pateix les implicacions sobre la salut provocades per un sistema basat en la

generació a partir de combustibles fòssils. La implantació del bo social no ha estat

suficient per atendre les necessitats de les famílies amb majors dificultats

econòmiques. Les mesures per mitigar l’impacte de la pobresa energètica han

comportat un esforç per part de les administracions locals que han intentat donar

resposta a través d’ajuts per al pagament dels rebuts.

Els operadors energètics estan obligats a garantir els drets de les persones més

vulnerables segons el que estableix la Llei 24/2015, del 29 de juliol, de mesures

urgents per a afrontar l'emergència en l'àmbit de l'habitatge i la pobresa

energètica. Les operadores han d’informar necessàriament l’Ajuntament abans

d’efectuar un tall de subministrament per fer prevaldre el principi de precaució. En

aquells casos en què no se segueix aquest procediment, els ajuntaments poden

iniciar un procés sancionador contra les empreses subministradores que

fan talls de llum indeguts i que incompleixin el protocol de garantia de

subministrament a les persones o famílies vulnerables, tal com ja està fent

l’Ajuntament de Sabadell.

Per tots aquests motius, el grup d’Esquerra Republicana – Acord Municipal a

l’Ajuntament de Cànoves i Samalús proposa d’adopció dels següents

**ACORDS**

**Primer.** Instar a l’Estat espanyol a reestructurar l’actual model i establir un mercat

energètic, amb control públic, lliure d’oligopolis i amb un sistema de preus de les

energies just, equitatiu, competitiu, sostenible ambientalment i transparent.

**Segon.** Donar suport al canvi de model energètic en el marc del procés constituent

de la nova República Catalana apostant per un model 100% renovable en base a

energia distribuïda i que la ciutadania sigui, més enllà de consumidora, també

productora i distribuïdora.

**Tercer.** Promoure als propers contractes de subministrament municipal que tinguin

com a objecte proveir-se d’energia renovable.

**Quart.** Crear un Pla Energètic a nivell municipal que contempli elements d’estalvi

energètic, de foment de les energies renovables i d’impuls del vehicle elèctric i

fomentar la creació d'agències locals i/o comarcals d'energia per a ajudar a fer la

transició energètica als propis ens locals i a la ciutadania.

**Cinquè.** Promoure la instal·lació de sistemes d’autoconsum energètic basat en

energies renovables aplicant bonificacions d’una part de la quota de l’IBI, IAE o

ICIO en favor d’aquells ciutadans o empreses que disposin de sistemes

d’aprofitament d’energies renovables, així com també bonificar l’impost de

circulació per als vehicles elèctrics i híbrids.

**Sisè.** Posar a disposició de la ciutadania un punt d’informació sobre el bo social i

sobre els ajuts existents per fer front a la pobresa energètica.

**Setè.** Iniciar un procés sancionador contra les empreses de subministraments que

incompleixin el protocol de garantia de subministrament a persones o famílies

vulnerables i per talls de llum indeguts com ja ha començat a fer l’Ajuntament de

Sabadell.

**Vuitè.** Comunicar aquest acord als grups parlamentaris al Parlament de Catalunya i

a les entitats municipalistes.”

El Sr. Cusell manifesta que la moció en si, és una crítica al model energètic espanyol i que es vol prioritzar les energies renovables. Afegeix que el dispositiu quart, en lloc de crear proposa que sigui impulsar, sempre amb l’ajuda de la Diputació o Generalitat i en relació al dispositiu setè, exposa que està be deixar-lo com està, tot i que encara no hi hagi cap cas declarat.

El regidor Sr. López manifesta que està d’acord, excepte amb el tema de la “República Catalana”.

L’afer es aprovat per unanimitat.

**11.- Afers urgents.**

No se’n presenten.

**12.- Precs i preguntes.**

Per part del Sr. Secretari es dona lectura a les preguntes presentades pel grup municipal socialista. **En negreta es fan constar les respostes.**

1.- En quina fase es troben les obres de Ca L’Esmandia? Tenim noticia que alguns carrers no es faran. Quin es el motiu?

**Manifesta el Sr. Alcalde que, d’entrada, es que es facin tots els carrers. Sobre Les Franqueses manifesta que es va signar un document amb l’Alcalde que va ser portat a la Junta de Govern de Les Franqueses quan es tenia que haver passat pel Ple cosa que es farà en el mes d’abril.**

2.- Ens comenten uns veïns del nucli de Samalús que què és el que estan fent a l’antic femer de les vaques del polígon la Canyella.

**Manifesta el Sr. Alcalde que hi ha la depuradora de les naus, manifestant la Sra. Aguilera que són il·legals. El Sr. Alcalde afegeix que podrien haver-hi activitat però del sector primari i que es prepara un document per portar-lo a la DGU. El Sr. López manifesta que en una ocasió, el director general d’urbanisme li va dir, textualment, que calia deixar-ho morir i que arribarà una denuncia a l’ajuntament per aquestes activitats il·legals.**

3.-Em observat que en diferents JGL hi ha factures de l’empresa J E d’electricitat a l’escola. Quines són aquestes tasques facturades?

**Manifesta el Sr. Alcalde que són per diferents conceptes, com la modificació de línia elèctrica fins les cargoles, endolls, reparació campa de fums, etc..**

4.- Recentment s’ha signat algun tipus de conveni amb l’ajuntament de les franqueses relatiu amb la utilització del camp de futbol de Corró d’Amunt perquè jugui l’equip de veterans de Cànoves? Comporta alguna despesa econòmica per l’ajuntament? Saben quants jugadors hi ha en aquest equip de futbol?

**El regidor Sr. Garcia manifesta que es va signar la setmana passada i que té un cost de 1.200 € anuals.**

5.- Han canviat ja els adhesius esborrats dels contenidors?

**La regidora Sra. Villanueva, manifesta que ja s’han canviat els de Samalús i que ara es faran els de Cànoves.**

6.- Com estan les negociacions amb el tema del camí de Can Lluc?

**El Sr. Alcalde manifesta que les converses estan quelcom aturades i que si que hi ha un ajut pel camí de La Canyella i properament es farà una reunió amb el Sr. Ignasi de Puig i si no obre el camí, ho farà l’ajuntament perquè és un camí públic, tot en referència al camí de la Caseta d’En Serra.**

Per part del Sr. Secretari es dona lectura a les preguntes presentades pel grup municipal d’ERC, presentades amb registre d’entrada 443/2017. **En negreta es fan constar les respostes.**

1a. En el mes de setembre de 2015, a càrrec de la partida 161.21001 Manteniment de la Xarxa Aigües Clavegueram, es fa el pagament de 7.150 € a Aigües de Catalunya per la gestió de l’EDAR a Samalús, corresponent al 1r trimestre de 2015. L’aprovació del pagament correspon a la Junta de Govern Local, extraordinària, de 11 de maig de 2015. No hem sabut veure que la gestió de l’EDAR estigui dins del contracte aprovat l’any 2005 amb Aigües de Catalunya. ¿Quin contracte empara aquest pagament i quan es va aprovar?

**Manifesta el Sr. Secretari que es una de les tasques encomanades a la concessionària.**

2a. Continuant amb Aigües de Catalunya, en el mes de novembre de 2015 hi ha un pagament a nom d’aquesta empresa, aprovat per la Junta de Govern Local de 20 d’octubre de 2014. Els conceptes:

-Aigua potable del dipòsit de Can Volart a ca l’Esmandia, any 2013, 23 desplaçaments i 89

viatges).

-Aigua de Can Volart a Samalús, 12 desplaçaments i 60 viatges, Corresponent a l’any 2014.

Per què es va trigar un any a pagar-les? Les feines encarregades i executades, són fora de la concessió? Perquè ho entenguem, ¿quin contracte empara aquest pagament i quan es va aprovar?

**Manifesta el Sr. Secretari que, igual que en la darrera pregunta, la tasca de garantir la correcta explotació del Servei ( subministrament garantitzat, manteniment, etc…) es a compte de la Concessionària el que no resta que les tasques extres s’hagin de liquidar a part.**

I no havent més assumptes a tractar, per part de l’Alcaldia s’aixeca la sessió a les 21.50 hores, acordant-se la redacció de l’esborrany de l’acte d’acord amb els paràmetres que disposa l’article 110 del Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.